Lance Armstrong - www.bybelkennis.co.za
by Mitch Kalp · 19/01/2013
Those who teach by their doctrine must teach by their life, or else they pull down with one hand what they build up with the other. —Matthew Henry
Wat 'n tragiese verhaal. Hier is iemand wat teruggeveg het na hy vir testikulêre kanker behandel is – 'n verhaal wat baie mense aangegryp het.
Die opkoms en val van Armstrong moet ons daaraan herinner hoe maklik dit is om toe te laat dat sonde jou hele lewe vernietig. Ed Stetzer wys daarop dat die patroon in hierdie geval niks nuut is nie:
Ons interne begeertes is die basis vir ons eksterne sonde.
Maar 'n mens word verlei deur sy eie begeertes wat hom aanlok en saamsleep (Jakobus 1:14). Die begeerte om te slaag, om te wen, om die beste te wees, kan hom op baie maniere voordoen. Die begeerte om te slaag is nie verkeerd nie, maar as dit die fokus van ons lewens word, mag dit lei tot gedrag wat God nie eer nie.
Om ons selfsugtige begeertes te vervul, gebruik ons dikwels kortpaaie
Armstrong is nie die eerste atleet om verbode middels te gebruik nie. Veral in fietsry is dit 'n groot probleem. Vir baie is hierdie kortpad na die toppunt van prestasie net te aanloklik om te vermy. As die begeerte om uit te blink dié prioriteit in ons lewens word, word kortpaaie die norm – reëls en wette word geïgnoreer. Dikwels word die opwinding om die geheim te verberg selfs belangriker as die doel self.
Omdat ons bang is ons geheim word geopenbaar, grawe ons dikwels 'n dieper gat
Koning Dawid is 'n goeie voorbeeld. Hy gaan tot die uiterste om sy geheim 'n geheim te hou. Batseba se man is weg op militêre diens; sy en Dawid begin 'n verhouding en sy word swanger. Dawid kom nou met 'n ingewikkelde plan na vore om sy betrokkenheid by Batseba geheim te hou. Hy reël selfs dat haar man doodgemaak word. Armstrong doen ook alles in sy vermoë om sy geheim te behou. Doen ons dit nie ook nie?
Die geheim kom altyd uit – of nou of in die ewigheid
In Dawid se geval is dit die profeet Natan wat in die troonsaal verskyn en die koning se geheim openbaar maak. In Armstrong se geval is dit veral sy spanmaats en die U. S. Anti-Doping Agency. Op een of ander stadium word ons sondes geopenbaar – of in hierdie lewe of by die finale oordeel.
As ons nou die Lance Armstrong-debakel sien ontvou, moet ons dink aan ons eie lewens – die gevaar van sonde, maar ook die vergifnis deur Jesus Christus. 'n Onbekende prediker het jare gelede gesê: "Sin will take you further than you want to go, keep you longer than you want to stay and cost you more than you want to pay."